Dank minister af oor Sassa-debakel, sê CosatuArgieffoto Die vakbondfederasie Cosatu het Donderdag pres. Jacob Zuma gemaan om in te gryp in die welsynstoelaagkrisis van die Suid-Afrikaanse Agentskap vir Maatskaplike Sekerheid (Sassa) en hom versoek om Bathabile Dlamini, minister van maatskaplike ontwikkeling, en haar bestuurspan af te dank. “Hulle het versuim om beslissend op te tree met onreëlmatige uitgawes en onregmatige tenderprosedures wat daartoe gelei het dat 17 miljoen begunstigdes se lewens nou daarvan afhang,” het Bheki Ntshalintshali, sekretaris van Cosatu, aan verslaggewers in Johannesburg gesê. “Dit is nie net ŉ administratiewe fout nie, maar ŉ politieke fout wat na korrupsie ruik,” het hy gesê. Volgens die vakbondfederasie moet die regering wegdoen met uitkontraktering en die tenderstelsel. “Uitkontraktering is ŉ verkwistende oefening wat werksveiligheid bedreig en dit onmoontlik maak om aanspreeklik te wees teenoor owerhede. “Vanjaar se begroting het na verdere werksverliese by die Poskantoor verwys en poskantoorwerkers het reeds gebuk gegaan onder duisende afdankings en uitkontraktering. Ons glo die Poskantoor en Posbank moet as prioriteitsdiensverskaffers gebruik word vir die regering om met die verspreiding van welsynstoelae te begin.” Zane Dangor, direkteur-generaal van maatskaplike ontwikkeling, het Woensdag gesê die departement het met onderhandelinge begin met Cash Paymaster Services (CPS) om sy kontrak te hernu. Die konstitusionele hof het in 2014 bevind dat Sassa se kontrak met CPS ongeldig was. Die departement, onder leiding van Dlamini, moet voor 1 April seker maak dat miljarde rand in welsynstoelae aan minstens 17 miljoen Suid-Afrikaanse begunstigdes oorbetaal word.